[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.7.2008

COM(2008) 428 τελικό

2008/0143 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2006/112/ΕΚ όσον αφορά τους μειωμένους συντελεστές φόρου προστιθέμενης αξίας

(υποβληθείσα από την Επιτροπή) SEC(2008) 2190}{SEC(2008) 2191}

ΑΙΤΙΟΛΟΓΙΚΗ ΕΚΘΕΣΗ

1. πλαισιο της προτασησ

1.1. Αιτιολογία και στόχοι της πρότασης

Με βάση τη μελέτη που εκπόνησε η Copenhagen Economics (στο εξής "μελέτη CE") για τους μειωμένους συντελεστές ΦΠΑ που εφαρμόζονται σε αγαθά και υπηρεσίες στα κράτη μέλη της Ευρωπαϊκής Ένωσης, η Επιτροπή, στις 5 Ιουλίου 2007, εξέδωσε ανακοίνωση σχετικά με τους συντελεστές ΦΠΑ εκτός των κανονικών συντελεστών ΦΠΑ (COM(2007) 380) (στο εξής "ανακοίνωση 2007"), η οποία εξετάζει δυνατότητες ανάληψης περαιτέρω δράσης στον τομέα των μειωμένων συντελεστών ΦΠΑ, ως βάση για τη δρομολόγηση ευρύτατου πολιτικού διαλόγου στο πλαίσιο των άλλων θεσμικών οργάνων της ΕΕ και με όλους τους ενδιαφερόμενους φορείς. Οι απόψεις που συγκεντρωθούν για το θέμα αυτό θα αξιοποιηθούν για την υποβολή σε μεσοπρόθεσμη βάση μιας βιώσιμης και εξισορροπημένης πρότασης σχετικά με το μελλοντικό πεδίο εφαρμογής των μειωμένων συντελεστών ΦΠΑ.

Παράλληλα με τον παραπάνω εν εξελίξει διάλογο, η Επιτροπή υποβάλλει την παρούσα περιορισμένης εκτάσεως νομοθετική πρόταση για την τροποποίηση των διατάξεων της οδηγίας 2006/112/ΕΚ της 28.11.2006 (στο εξής "οδηγία ΦΠΑ") σε σχέση με ορισμένα επείγοντα θέματα, για τα οποία δεν απαιτείται κάποια ουσιαστική πρόσθετη μελέτη εκτός από εκείνη που αναφέρεται στην ανακοίνωσή της και αναλύεται διεξοδικά στο κείμενο εργασίας της Επιτροπής (SEC(2007) 910). Η παρούσα πρόταση θα πρέπει να θεωρηθεί ως μια πρώτη ανάληψη δράσης σε σχέση με το θέμα των μειωμένων συντελεστών ΦΠΑ.

Στόχος της Επιτροπής είναι να διασφαλίσει την ισότιμη μεταχείριση των κρατών μελών αλλά και μεγαλύτερη διαφάνεια, συνοχή και εύρυθμη λειτουργία της εσωτερικής αγοράς όσον αφορά την εφαρμογή μειωμένων συντελεστών ΦΠΑ σε υπηρεσίες που παρέχονται τοπικά, συμπεριλαμβανομένων υπηρεσιών έντασης εργασίας και των υπηρεσιών εστίασης. Στην παρούσα πρόταση περιλαμβάνονται επίσης ορισμένες τεχνικές προσαρμογές.

1.2. Γενικό πλαίσιο

Η ανακοίνωση 2007 βασίζεται στην ανάγκη για απλούστευση, ορθή λειτουργία της εσωτερικής αγοράς, μείωση του κόστους συμμόρφωσης και ύπαρξη συνοχής. Στο πλαίσιο αυτό, ο διάλογος για μια ουσιαστική αναθεώρηση του πεδίου εφαρμογής των μειωμένων συντελεστών ΦΠΑ σε επίπεδο ΕΕ είναι ακόμη στα σπάργανα, με τη διεξαγωγή απλώς μιας συζήτησης στο Συμβούλιο σχετικά με την αποδοτικότητα και αποτελεσματικότητα των μειωμένων συντελεστών στην προώθηση ειδικών πολιτικών στόχων. Συνεπώς, χρειάζεται κι άλλος χρόνος για να συγκεντρωθούν όλα τα στοιχεία που πρέπει να ληφθούν υπόψη καθώς επίσης και οι απόψεις των υπόλοιπων θεσμικών οργάνων της ΕΕ και των ενδιαφερόμενων φορέων. Μόνο σε αυτή τη βάση είναι δυνατόν να εντοπιστεί ένας κατάλληλος και βιώσιμος τρόπος περαιτέρω δράσης.

Επίσης, τη στιγμή αυτή η Επιτροπή εξετάζει, σύμφωνα με το αίτημα που διατυπώθηκε από το Ευρωπαϊκό Συμβούλιο τον Μάρτιο του 2008, κατά πόσον είναι σκόπιμο να επιτραπεί η εφαρμογή μειωμένου συντελεστή σε υλικά εξοικονόμησης ενέργειας και άλλα ωφέλιμα για το περιβάλλον προϊόντα ή υπηρεσίες (κυρίως υπηρεσίες σχετιζόμενες με την εξοικονόμηση και αποδοτικότητα της ενέργειας όπως επιθεωρήσεις, ενεργειακοί έλεγχοι και πιστοποιήσεις ενεργειακής απόδοσης). Η Επιτροπή θα παρουσιάσει τα πορίσματα της ανάλυσής της το φθινόπωρο, μαζί με σχετικές προτάσεις και συστάσεις καθώς και με προτάσεις για τη σκοπιμότητα κατάργησης των μειωμένων συντελεστών για προϊόντα επιβλαβή για το περιβάλλον όπως τα φυτοφάρμακα.

Στη συνέχεια, θα πραγματοποιηθεί μια πιο ενδελεχής ανασκόπηση της όλης δομής των μειωμένων συντελεστών ΦΠΑ

Στο μεταξύ, η Επιτροπή θεωρεί ότι είναι σημαντικό να αντιμετωπιστούν τα πλέον επείγοντα ζητήματα. Τα ζητήματα αυτά είναι διάφορα νομικά και πολιτικά προβλήματα που έχουν ανακύψει λόγω διαφορετικών ερμηνειών της οδηγίας ή λόγω μη ύπαρξης ισότιμων όρων για όλα τα κράτη μέλη όσον αφορά τη δυνατότητα των κρατών μελών να εφαρμόζουν μειωμένους συντελεστές σε τομείς που δεν επηρεάζουν την ορθή λειτουργία της εσωτερικής αγοράς. Ειδικότερα, με βάση την ανάλυση της μελέτης CE, η Επιτροπή θεωρεί ότι υπάρχει δυνατότητα παραχώρησης μεγαλύτερης αυτονομίας και βεβαιότητας στα κράτη μέλη όσον αφορά τον καθορισμό μειωμένων συντελεστών για ορισμένες τοπικά παρεχόμενες υπηρεσίες σύμφωνα και με τις προσπάθειες βελτίωσης του επιχειρηματικού περιβάλλοντος για τις ΜΜΕ, που είναι ένας από τους πρωταρχικούς τομείς δράσης στο πλαίσιο της στρατηγικής της Λισσαβόνας για την ανάπτυξη και την απασχόληση και, ιδίως, με τη νομοθετική πράξη για τις μικρές επιχειρήσεις.

Συνεπώς, η παρούσα πρόταση καλύπτει κατ’ ουσία τις βασικές προσωρινές διατάξεις που λήγουν στο τέλος του 2010 και αφορούν τοπικές υπηρεσίες για τις οποίες η μελέτη CE προσφέρει ικανοποιητικό υλικό για εκτίμηση των επιπτώσεων. Προτείνει λοιπόν τη θέσπιση μόνιμων, επικαιροποιημένων διατάξεων για τις υπηρεσίες έντασης εργασίας που περιλαμβάνονται στο παράρτημα IV της οδηγίας ΦΠΑ και οι οποίες λήγουν στις 31 Δεκεμβρίου 2010. Προτείνει επίσης να προστεθούν στο ισχύον παράρτημα III της οδηγίας ΦΠΑ (κατάλογος αγαθών και υπηρεσιών που είναι επιλέξιμες για την εφαρμογή μειωμένου συντελεστή) και ορισμένες άλλες υπηρεσίες που παρέχονται σε τοπική βάση, συμπεριλαμβανομένων των υπηρεσιών εστίασης. Οι τεχνικές προσαρμογές που περιλαμβάνονται στην παρούσα πρόταση συνίστανται σε βελτιώσεις από πλευράς νομικής διατύπωσης, διευκρινίσεις και επικαιροποιήσεις για να ληφθεί υπόψη η τεχνική πρόοδος ή για να αρθούν οι υπάρχουσες ανακολουθίες.

1.3. Αξιολόγηση από την Επιτροπή

Σύμφωνα με τα πορίσματα της μελέτης CE, η εφαρμογή μιας πιο ενιαίας δομής συντελεστών ΦΠΑ παρουσιάζει σημαντικά πλεονεκτήματα από καθαρώς οικονομική άποψη. Ωστόσο, η εφαρμογή μειωμένων συντελεστών ΦΠΑ σε προσεκτικά επιλεγμένους τομείς προσφέρει κάποια συγκεκριμένα οφέλη, ιδίως από πλευράς οικονομικής ανάπτυξης. Έτσι, οι μειωμένοι συντελεστές μπορεί να ωθήσουν τους καταναλωτές να ασχολούνται λιγότερο οι ίδιοι με μαστορέματα (do it yourself) και να συμβάλουν στην περιστολή της παραοικονομίας προς όφελος της επίσημης οικονομίας. Επιπλέον, όταν εφαρμόζονται σε υπηρεσίες που παρέχονται σε τοπικό επίπεδο, δεν αποτελούν πρόβλημα για τη λειτουργία της εσωτερικής αγοράς. Διατυπώνονται επίσης επιχειρήματα υπέρ της εισαγωγής μειωμένων συντελεστών ΦΠΑ σε τομείς που απασχολούν μεγάλο αριθμό ανειδίκευτων εργαζομένων για τη δημιουργία μόνιμων θέσεων εργασίας για τους εργαζομένους αυτούς.

Βάσει των ανωτέρω, η Επιτροπή καταλήγει στο συμπέρασμα ότι υπάρχει επαρκής αιτιολόγηση για την ένταξη των τοπικών υπηρεσιών στον κατάλογο των αγαθών και υπηρεσιών που είναι επιλέξιμες για εφαρμογή μειωμένου συντελεστή ΦΠΑ. Προτείνει λοιπόν να περιληφθούν στο παράρτημα ΙΙΙ όλες οι κατηγορίες του παραρτήματος IV, οι οποίες βάσει του άρθρου 107 είναι τοπικές και δεν φαίνεται πιθανόν να προκαλέσουν στρέβλωση του ανταγωνισμού, και να επεκταθεί το πεδίο εφαρμογής των μειωμένων συντελεστών ΦΠΑ και σε ορισμένες άλλες υπηρεσίες που είναι τοπικές λόγω των βασικών χαρακτηριστικών τους. Οι κανόνες για τον τόπο παροχής εξασφαλίζουν τη φορολόγησή τους στον τόπο κατανάλωσης ενώ οι υπηρεσίες αυτές δεν μπορούν να παρασχεθούν εξ αποστάσεως, απευθύνονται σε μεγάλο βαθμό στην τοπική αγορά των τελικών καταναλωτών και ο προμηθευτής και ο πελάτης βρίσκονται σε μια γεωγραφικώς περιορισμένη περιοχή. Οι προτεινόμενες αλλαγές στην οδηγία θα παρέχουν επίσης τη δυνατότητα στα κράτη μέλη να εφαρμόζουν μειωμένους συντελεστές ΦΠΑ σε εργασίες ανακαίνισης και επισκευής που αποσκοπούν σε αυξημένη εξοικονόμηση και αποδοτικότητα ενέργειας.

1.4. Ισχύουσες διατάξεις στον τομέα της πρότασης

Η πράξη προβλέπει αλλαγές στον τίτλο VIII (συντελεστές) της οδηγίας ΦΠΑ.

1.5. Συνοχή με άλλες πολιτικές και στόχους της Ένωσης

Η παρούσα πρόταση είναι απολύτως ευθυγραμμισμένη με την καθιερωμένη πολιτική της ΕΕ για τον ΦΠΑ καθώς και με άλλες πολιτικές και στόχους της ΕΕ. Ειδικότερα, αποσκοπεί να διασφαλίσει την ορθή λειτουργία της εσωτερικής αγοράς. Η παρούσα πρόταση αποτελεί μέρος της νομοθετικής πράξης για τις μικρές επιχειρήσεις που εκδόθηκε στις 25 Ιουνίου 2008. Αν και δεν στοχεύει αποκλειστικά στις ΜΜΕ, θα έχει θετική επίπτωση σ’ αυτές δεδομένου ότι οι υπό εξέταση τομείς περιλαμβάνουν μεγάλο αριθμό ΜΜΕ και η πρόταση θα παράσχει ασφάλεια δικαίου στη συνεχιζόμενη εφαρμογή μειωμένων συντελεστών ΦΠΑ στους εν λόγω τομείς .

2. διαβουλευση με ενδιαφερομενα μερη και εκτιμηση επιπτωσεων

2.1. Διαβούλευση με τα ενδιαφερόμενα μέρη

Πραγματοποιήθηκε δημόσια διαβούλευση με όλα τα ενδιαφερόμενα μέρη. Αν και βασικός στόχος ήταν το κοινό και οι επιχειρήσεις, ωστόσο απάντησαν και ορισμένες εθνικές αρχές.

Γενικά, από τη διαβούλευση δεν προέκυψαν επιχειρήματα που να μην καλύπτονται ήδη ή που να είναι σχετικά με τους σκοπούς της εκτίμησης επιπτώσεων. Επιπλέον, δεν υποβλήθηκε σχεδόν κανένα στοιχείο εκτίμησης των θετικών ή αρνητικών επιπτώσεων από τη μείωση των συντελεστών ΦΠΑ στους διάφορους τομείς για τους οποίους προτείνεται η εφαρμογή μειωμένου συντελεστή. Οι περισσότερες απαντήσεις υποστηρίζουν την ανάλυση της Επιτροπής στο έγγραφο διαβούλευσης και την προσθήκη στο παράρτημα ΙΙΙ των υπηρεσιών που παρέχονται τοπικά, συμπεριλαμβανομένων των υπηρεσιών έντασης εργασίας που καλύπτονται αυτή τη στιγμή από το παράρτημα IV, εστιατόρια, στέγαση καθώς και ορισμένες δυνητικές τεχνικές προσαρμογές. Υποστηρίζουν επίσης σε μεγάλο βαθμό την σε δύο στάδια προσέγγιση που προτείνεται από την Επιτροπή, η οποία συνίσταται στην ταχεία αντιμετώπιση των επειγόντων θεμάτων και στη συνέχιση του διαλόγου που ξεκίνησε το 2007 για την εξεύρεση μιας γενικότερης και βιώσιμης λύσης για το μέλλον όσον αφορά το πεδίο εφαρμογής των μειωμένων συντελεστών ΦΠΑ. Το δυνατό συντομότερο, θα δημοσιευθεί αναλυτική συνοπτική έκθεση των αποτελεσμάτων της δημόσιας διαβούλευσης.

Η διαβούλευση διεξήχθη μέσω του Διαδικτύου από 11/03/2008 έως 12/05/2008. Η Επιτροπή έλαβε περισσότερες από 550 απαντήσεις. Τα αποτελέσματα μπορούν να αναζητηθούν στην ιστοσελίδα http://ec.europa.eu/taxation_customs/common/consultations/tax/article_4850_en.htm

2.2. Συγκέντρωση και χρησιμοποίηση εμπειρογνωμοσύνης

Δεν χρειάστηκε η προσφυγή και σε άλλους εξωτερικούς εμπειρογνώμονες. Η μελέτη που εκπόνησε η Copenhagen Economics για τους μειωμένους συντελεστές αποτελεί επαρκή βάση.

2.3. Εκτίμηση επιπτώσεων

Η παρούσα πρόταση συνιστά πρωτοβουλία προτεραιότητας στο πλαίσιο του νομοθετικού προγράμματος και προγράμματος εργασιών της Επιτροπής για το 2008. Η ανάγκη υποβολής πρότασης σχετικά με επείγοντα θέματα απαιτούσε τη διεξαγωγή μιας ανάλογης εκτίμησης επιπτώσεων με αυστηρή επικέντρωση στα θέματα αυτά. Τα προβλήματα που εντοπίζονται στους τρέχοντες κανόνες σχετίζονται κυρίως με περιορισμούς πολιτικής και νομικής φύσεως και οι εναλλακτικές δυνατότητες πολιτικής που παρουσιάζονται στην εκτίμηση επιπτώσεων αντικατοπτρίζουν αυτή την κατάσταση.

Εκτιμήθηκαν οι ακόλουθες εναλλακτικές δυνατότητες πολιτικής από πλευράς οικονομικών, κοινωνικών και περιβαλλοντικών προοπτικών:

- (1) Καμία αλλαγή πολιτικής.

- (2) Οι ισχύουσες διατάξεις που προβλέπουν την παροχή δυνατότητας σε κράτη μέλη να εφαρμόζουν μειωμένους συντελεστές σε ορισμένες υπηρεσίες έντασης εργασίας (παράρτημα IV) καθίστανται μόνιμες και ισχύουν για όλα τα κράτη μέλη.

- (3) Ο κατάλογος των υπηρεσιών έντασης εργασίας που είναι επιλέξιμες για εφαρμογή μειωμένων συντελεστών επεκτείνεται και σε ορισμένες παρόμοιες (μικρής εκτάσεως) τοπικά παρεχόμενες υπηρεσίες μόνον για ιδιωτικές κατοικίες.

- (4) Ο κατάλογος αυτών των υπηρεσιών έντασης εργασίας επεκτείνεται και σε ορισμένες παρόμοιες (μικρής εκτάσεως) υπηρεσίες για ορισμένους άλλους πελάτες χωρίς επιχειρηματική ιδιότητα όπως η επισκευή, συντήρηση και καθαρισμός τόπων λατρείας, πολιτιστικής κληρονομιάς και ιστορικών μνημείων.

- (5) Τα κράτη μέλη έχουν τη δυνατότητα να εφαρμόζουν μειωμένους συντελεστές σε υπηρεσίες εστίασης.

- (6) Τα κράτη μέλη μπορούν να εφαρμόζουν επίσης μειωμένους συντελεστές στην κατασκευή και (σημαντικού μεγέθους) μετασκευή ιδιωτικών κατοικιών και στην προμήθειά τους.

- (7) Τα κράτη μέλη μπορούν να εφαρμόζουν επίσης μειωμένους συντελεστές στην κατασκευή και μεγάλης εκτάσεως ανακαίνιση και μετατροπή ορισμένων κτιρίων μη επιχειρηματικού ενδιαφέροντος (όπως τόποι λατρείας, πολιτιστικής κληρονομιάς και ιστορικά μνημεία) και στην προμήθειά τους.

Η έκθεση εκτίμησης επιπτώσεων (SEC(2008) 2190) και η συνοπτική της παρουσίαση (SEC(2008) 2191) είναι διαθέσιμες στην ιστοσελίδα της ΓΔ Φορολογίας και Τελωνειακής Ένωσης. Συνοπτικά και χωρίς να λαμβάνονται υπόψη οι δημοσιονομικές επιπτώσεις στα κράτη μέλη, αφού η εκτίμηση των εν λόγω επιπτώσεων εναπόκειται κατά κύριο λόγο στα ίδια τα κράτη μέλη, στην πρόταση προτιμώνται οι επιλογές 2, 3, 5 και 6.

Η Επιτροπή πραγματοποίησε εκτίμηση επιπτώσεων που προβλέπεται στο πρόγραμμα εργασίας. Η σχετική έκθεση θα είναι διαθέσιμη στην ιστοσελίδα http://ec.europa.eu/taxation_customs/taxation/vat/key_documents/legislation_proposed/index_en.htm.

3. νομικα στοιχεια της προτασησ

3.1. Συνοπτική παρουσίαση των προτεινόμενων μέτρων

Με την τροποποίηση του τρέχοντος παραρτήματος III της οδηγίας ΦΠΑ, η παρούσα πρόταση προσφέρει τη δυνατότητα σε όλα τα κράτη μέλη να εφαρμόζουν μειωμένους συντελεστές ΦΠΑ σε ορισμένες υπηρεσίες που παρέχονται σε τοπική βάση, συμπεριλαμβανομένων υπηρεσιών έντασης εργασίας και των υπηρεσιών εστίασης. Στην παρούσα πρόταση περιλαμβάνονται επίσης ορισμένες τεχνικές προσαρμογές.

3.2. Νομική βάση

Άρθρο 93 της συνθήκης.

3.3. Αρχή της επικουρικότητας

Η αρχή της επικουρικότητας εφαρμόζεται στο βαθμό που η πρόταση δεν εμπίπτει στην αποκλειστική αρμοδιότητα της Κοινότητας. Οι στόχοι της πρότασης δεν είναι δυνατόν να επιτευχθούν ικανοποιητικά με ενέργειες των κρατών μελών για τους ακόλουθους λόγους.

Η Κοινότητα έχει ήδη θεσπίσει, συγκεκριμένα στην οδηγία ΦΠΑ, εναρμονισμένες διατάξεις για την εφαρμογή των μειωμένων συντελεστών ΦΠΑ. Οι διατάξεις αυτές μπορούν να τροποποιηθούν ή να επεκταθούν μόνον με πράξη της Κοινότητας και οι νομοθεσίες των κρατών μελών δεν μπορούν να παρεκκλίνουν από τους εναρμονισμένους κανόνες.

Για τους λόγους που αναφέρονται παραπάνω, μόνον με κοινοτική πράξη μπορούν να επιτευχθούν οι στόχοι της πρότασης και να διασφαλιστεί η ισότιμη μεταχείριση των πολιτών στην Ευρωπαϊκή Ένωση. Κατά συνέπεια, η πρόταση συμμορφώνεται με την αρχή της επικουρικότητας.

3.4. Αρχή της αναλογικότητας

Η πρόταση συμμορφώνεται με την αρχή της αναλογικότητας για τους ακόλουθους λόγους:

Η παρούσα πρόταση επεκτείνει το πεδίο εφαρμογής των μειωμένων συντελεστών σε ορισμένες νέες κατηγορίες. Διατηρεί σε ισχύ τη δυνατότητα που έχουν κράτη μέλη να εφαρμόζουν μειωμένους συντελεστές ΦΠΑ. Κατά συνέπεια, δεν επιβάλλει καμία υποχρέωση.

Δεδομένου του περιορισμένου πεδίου εφαρμογής του, το μέτρο είναι ανάλογο προς τον επιδιωκόμενο στόχο. Η οδηγία δεν συνεπάγεται δημοσιονομικό κόστος για την Κοινότητα. Μολονότι οι μειωμένοι συντελεστές του ΦΠΑ μπορεί να έχουν ως αποτέλεσμα μείωση των εσόδων για τα κράτη, οι οικονομικοί φορείς δεν επωμίζονται οικονομικά βάρη και οι καταναλωτές, κατ’ αρχή, αναμένεται ότι θα επωφεληθούν από τη συνεχιζόμενη μείωση των συντελεστών, στο βαθμό που αυτό θα αντικατοπτριστεί στις τελικές τιμές.

3.5. Επιλογή μέσων

Προτεινόμενο μέσο: οδηγία.

Άλλα μέσα δεν θα ήταν κατάλληλα για τον ακόλουθο λόγο:

Η παρούσα πρόταση τροποποιεί διατάξεις σχετικά με μειωμένους συντελεστές ΦΠΑ που έχουν ήδη θεσπιστεί με οδηγία.

4. δημοσιονομικεσ επιπτωσεισ

Η πρόταση δεν έχει επιπτώσεις στον κοινοτικό προϋπολογισμό.

5. συμπληρωματικεσ πληροφοριεσ

5.1. Πίνακας αντιστοιχίας

Τα κράτη μέλη υποχρεούνται να κοινοποιήσουν στην Επιτροπή το κείμενο των εθνικών διατάξεων με τις οποίες μεταφέρεται η οδηγία στο δίκαιό τους, καθώς και πίνακα αντιστοιχίας μεταξύ των εν λόγω διατάξεων και της παρούσας οδηγίας.

5.2. Ρήτρα επανεξέτασης/αναθεώρησης/λήξης ισχύος

Η πρόταση δεν περιλαμβάνει ρήτρα λήξης ισχύος.

5.3. Αναλυτική εξήγηση της πρότασης

Συνεπής με τα θετικά συμπεράσματα της μελέτης CE για τη χρησιμότητα της εφαρμογής μειωμένων συντελεστών σε τοπικά παρεχόμενες υπηρεσίες εφόσον τα μέτρα αυτά στοχεύουν προσεκτικά επιλεγμένους τομείς και εφόσον πληρούνται ορισμένες ειδικές συνθήκες στην αγορά, η Επιτροπή προτείνει τη μόνιμη ένταξη στο παράρτημα ΙΙΙ τοπικά παρεχόμενων υπηρεσιών, συμπεριλαμβανομένων υπηρεσιών έντασης εργασίας, των υπηρεσιών εστίασης και υπηρεσιών που σχετίζονται με τον τομέα της κατοικίας και ορισμένα άλλα ακίνητα περιουσιακά στοιχεία. Προτείνονται επίσης και ορισμένες άλλες νομικές βελτιώσεις

Όσον αφορά το άρθρο 1:

- (1) Άρθρο 101: δεδομένου ότι η Επιτροπή έχει ήδη υποβάλει έκθεση αξιολόγησης όπως απαιτείται, η διάταξη αυτή είναι παρωχημένη και κατά συνέπεια καταργείται.

- (2) Άρθρο 102 παράγραφος 1: τροποποιείται η διατύπωση της εν λόγω διάταξης για να ληφθεί υπόψη η τεχνολογική εξέλιξη και να προσαρμοστεί στην ορολογία που χρησιμοποιείται στην υπόλοιπη νομοθεσία της ΕΕ.

- (3) Κεφάλαιο 3 του τίτλου VIII (άρθρα 106 έως 108) (υπηρεσίες έντασης εργασίας): Οι διατάξεις του εν λόγω κεφαλαίου αφορούν την πειραματική προσωρινή (μέχρι το τέλος του 2010) εφαρμογή μειωμένων συντελεστών σε υπηρεσίες έντασης εργασίας. Οι διατάξεις αυτές θα καταστούν παρωχημένες εφόσον οι υπηρεσίες ενσωματωθούν μονίμως στο παράρτημα ΙΙΙ (νέες κατηγορίες 10α και 21 έως 23). Κατά συνέπεια, το εν λόγω κεφάλαιο καταργείται.

- (4) έως (11) Άρθρο 114 παράγραφος 1, δεύτερο εδάφιο, άρθρα 115, 116, 117 παράγραφος 1, 123, 125 παράγραφος 2, 128 παράγραφοι 2 και 4 και 129 παράγραφοι 1 και 2: Δεδομένης της ενσωμάτωσης των υπηρεσιών εστίασης και κατοικίας στο παράρτημα ΙΙΙ (κατηγορίες 10 και 10α για την κατοικία και κατηγορία 12α για τις υπηρεσίες εστίασης), δεν χρειάζεται πλέον να περιλαμβάνονται στις παρεκκλίσεις που προβλέπονται σ’ αυτές τις διατάξεις.

- (12α) έως (12στ) Παράρτημα III: Το εν λόγω παράρτημα αναθεωρείται ώστε να περιλάβει τοπικά παρεχόμενες υπηρεσίες, συμπεριλαμβανομένων των υπηρεσιών έντασης εργασίας του παραρτήματος IV και των υπηρεσιών εστίασης, για τις οποίες η ανακοίνωση 2007 καταλήγει στο συμπέρασμα ότι δεν ανακύπτει περίπτωση δυνητικής βλάβης στην ομαλή λειτουργία της εσωτερικής αγοράς Πραγματοποιούνται επίσης ορισμένες προσαρμογές κυρίως για λόγους εξορθολογισμού και απλούστευσης μέσω των αναγκαίων διορθώσεων και διευκρινίσεων καθώς και ορισμένων τεχνικών συντακτικών βελτιώσεων. Οι τροποποιήσεις είναι οι εξής :

- Τεχνικές συντακτικές προσαρμογές:

- Κατηγορία 3 (φαρμακευτικά προϊόντα): Επακριβής και μικρής εκτάσεως διεύρυνση της εν λόγω κατηγορίας ώστε να καλύπτει σαφώς τόσο προϊόντα προστασίας υγιεινής των γυναικών όσο και τις βρεφικές πάνες μέσω μιας γενικής διατυπώσεως.

- Κατηγορία 4 (εξοπλισμός για αναπήρους): Επικαιροποίηση για προσαρμογή στην τεχνική πρόοδο. Η τρέχουσα κατηγορία 4 καλύπτει μόνον ιατρικό εξοπλισμό, βοηθήματα και άλλες συσκευές που προορίζονται κανονικά για την ανακούφιση ή την αντιμετώπιση καταστάσεων αναπηρίας. Η έννοια της αναπηρίας είναι αρκετά ευρεία περιλαμβάνοντας επίσης σοβαρές ή χρόνιες ασθένειες. Ωστόσο, εξοπλισμός ή συσκευές ειδικά σχεδιασμένες ή προσαρμοσμένες για τους αναπήρους (π.χ. πληκτρολόγια Μπράιγ, ειδικά προσαρμοσμένα αυτοκίνητα, κλπ) δεν είναι επιλέξιμες για εφαρμογή μειωμένου συντελεστή ακόμη κι αν ανταποκρίνονται στις ίδιες ανάγκες. Η Επιτροπή προτείνει συνεπώς να περιληφθούν και αυτά στην κατηγορία 4.

- Κατηγορία 6 (βιβλία, κλπ.): Η τρέχουσα διατύπωση καλύπτει μόνον βιβλία σε χαρτί. Για λόγους ουδετερότητας, είναι αναγκαία η επέκταση του πεδίου ώστε να καλύπτονται και βιβλία που είναι σε CD, CD-ROMs ή κάθε άλλο παρόμοιο υλικό μέσο που αναπαράγουν βασικά το ίδιο πληροφοριακό περιεχόμενο με τα έντυπα βιβλία. Έτσι, καλύπτονται μόνον γραμμένα υλικά μέσα που αναπαράγουν ουσιαστικά το γραπτό κείμενο ενός βιβλίου. Εγγραφές που περιλαμβάνουν συμπληρωματικό υλικό όπως μουσική, παιχνίδια, λειτουργίες αναζήτησης, συνδέσμους με άλλο υλικό και παρόμοια, επιπλέον του κειμένου που διαβάζεται ακουστικά, εξακολουθούν να υπόκεινται στον κανονικό συντελεστή ΦΠΑ.

- Κατηγορία 8 (λήψη ραδιοτηλεοπτικών εκπομπών): υποκείμενη σε φόρο είναι η παροχή των εν λόγω υπηρεσιών και όχι η λήψη τους. Κατά συνέπεια, η λέξη αυτή διαγράφεται.

- Κατηγορία 9 (παροχή υπηρεσιών από συγγραφείς, κλπ): Δεδομένου ότι τα δικαιώματα δεν αποτελούν υπηρεσίες για σκοπούς επιβολής ΦΠΑ, αλλά βάση αναφοράς για ορισμένες υπηρεσίες, έγινε αναδιατύπωση του κειμένου.

- Κατηγορία 16 (παροχή υπηρεσιών από γραφεία κηδειών, κλπ): Για να διαχωριστεί το αντικείμενο του ορισμού του μειωμένου συντελεστή από την ιδιότητα του παρόχου προτείνεται να συνδεθεί με το είδος της παρεχόμενης υπηρεσίας και να αναφέρεται στην παροχή υπηρεσιών εκφοράς (κηδείας).

- Κατηγορία 18 (οδοκαθαρισμός, επεξεργασία αποβλήτων, κλπ): Το πεδίο της εν λόγω κατηγορίας ορίζεται πολύ στενά με αποτέλεσμα υπηρεσίες παρόμοιας φύσης να αντιμετωπίζονται διαφορετικά όσον αφορά τους συντελεστές. Για παράδειγμα, ενώ ο οδοκαθαρισμός και η αποκομιδή των οικιακών απορριμμάτων είναι επιλέξιμες για εφαρμογή μειωμένου συντελεστή, δεν υπάρχει αναφορά σε υπηρεσίες αποκομιδής λυμάτων. Ομοίως, ο μειωμένος συντελεστής μπορεί να εφαρμόζεται στην επεξεργασία αποβλήτων, όχι όμως και στην ανακύκλωση. Προτείνεται η άρση αυτών των ανακολουθιών. Η παραπομπή στους φορείς του άρθρου 13 εξαλείφθηκε καθώς η αναφορά σε θέμα το οποίο ρυθμίζεται ήδη με την εν λόγω διάταξη βαίνει εκ περισσού.

- Επέκταση υπάρχουσας κατηγορίας

- Η κατηγορία 10 τροποποιείται και προστίθεται κατηγορία 10α ώστε να καλύπτεται ευρύτερα ο τομέας της κατοικίας. Η τροποποίηση αυτή αποβλέπει στον εξορθολογισμό και διεύρυνση της δυνατότητας των κρατών μελών να εφαρμόζουν μειωμένους συντελεστές στον τομέα της κατοικίας αίροντας τον περιορισμό σε κατοικίες "που παρέχονται στο πλαίσιο κοινωνικής πολιτικής" και προσθέτοντας την επισκευή, συντήρηση και καθαρισμό κατοικιών (που σήμερα υπάγονται στις κατηγορίες 2 και 3 του παραρτήματος IV). Η δυνατότητα εφαρμογής μειωμένου συντελεστή ΦΠΑ επεκτείνεται επίσης σε υπηρεσίες που παρέχονται σε χώρους λατρείας που αναγνωρίζονται από το ενδιαφερόμενο κράτος μέλος καθώς και σε χώρους πολιτιστικής κληρονομιάς και σε ιστορικά μνημεία, δεδομένης της πηγαίας πολιτιστικής τους σπουδαιότητας. Οι αλλαγές αυτές είναι απίθανο να δημιουργήσουν στρέβλωση του ανταγωνισμού στην εσωτερική αγορά: οι υπηρεσίες που αφορούν ακίνητη περιουσία φορολογούνται πάντοτε στον τόπο όπου βρίσκεται η περιουσία. Οι πάροχοι υπηρεσιών που αφορούν ακίνητη περιουσία υπόκεινται συνεπώς στους ίδιους όρους όσον αφορά τους συντελεστές άσχετα με το κράτος μέλος στο οποίο είναι εγκατεστημένοι.

- Νέες κατηγορίες

- Κατηγορία 12α (υπηρεσίες εστίασης και τροφοδοσίας): Η προσθήκη αυτή γίνεται για λόγους ισότιμης μεταχείρισης όλων των κρατών μελών αλλά και επειδή η παροχή υπηρεσιών εστίασης και τροφοδοσίας πληροί τα ίδια κριτήρια με τις υπόλοιπες τοπικά παρεχόμενες υπηρεσίες. Για να διασφαλιστεί συνέπεια με την κατηγορία 1 που αφορά τα τρόφιμα, η προμήθεια αλκοολούχων ποτών εξαιρείται. Η εξαίρεση των εν λόγω ποτών, κατά παρέκκλιση της αρχής «ένας ενιαίος συντελεστής για μια ενιαία συναλλαγή» στην περίπτωση των υπηρεσιών εστίασης, κρίνεται σκόπιμη προκειμένου να αποφευχθεί η εφαρμογή κανονικού συντελεστή ΦΠΑ όταν τα αλκοολούχα ποτά αγοράζονται ως έχουν και μειωμένου συντελεστή ΦΠΑ όταν αποτελούν μέρος υπηρεσίας εστίασης. Ο χαρακτήρας των εν λόγω υπηρεσιών και οι κανόνες που εφαρμόζονται στον τόπο φορολόγησης ελαχιστοποιούν τον κίνδυνο μετεγκατάστασης. Επιπλέον, η διαμονή σε ξενοδοχεία και παρόμοιους χώρους περιλαμβάνεται ήδη στο παράρτημα ΙΙΙ. Κατά συνέπεια, η προσθήκη των υπηρεσιών εστίασης και τροφοδοσίας μπορεί να θεωρηθεί ως ένας αιτιολογημένος εξορθολογισμός που προσφέρει ισότιμη μεταχείριση σε όλα τα κράτη μέλη.

- Κατηγορίες 19 έως 23 (τοπικά παρεχόμενες υπηρεσίες): Η προσθήκη υπηρεσιών εκτός των υπηρεσιών έντασης εργασίας αλλά παρόμοιου χαρακτήρα είναι αναγκαία για λόγους συνοχής και ίσης μεταχείρισης. Για να εξασφαλιστεί όμως η ασφάλεια δικαίου, είναι σκόπιμο να παρατεθούν οι σχετικές υπηρεσίες.

- (13) Παράρτημα IV (υπηρεσίες έντασης εργασίας): Η κατάργηση του κεφαλαίου 3 του τίτλου VIII (άρθρα 106 έως 108) συνεπάγεται και την κατάργηση του εν λόγω παραρτήματος, αφού οι διατάξεις του καλύπτονται τώρα ουσιαστικά από το παράρτημα ΙΙΙ.

Όσον αφορά τα άρθρα 2 έως 4:

- Άρθρα 2, 3 και 4 : Είναι οι τελικές διατάξεις.

2008/0143 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ της […]

για την τροποποίηση της οδηγίας 2006/112/ΕΚ όσον αφορά τους μειωμένους συντελεστές φόρου προστιθέμενης αξίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ

Έχοντας υπόψη:

τη συνθήκη για την ίδρυση της Ευρωπαϊκής Ένωσης, και ιδίως το άρθρο 93,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

τη γνώμη της Ευρωπαϊκής Οικονομικής και Κοινωνικής Επιτροπής[3],

Εκτιμώντας τα ακόλουθα:

(1) Η οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας[4] επιτρέπει στα κράτη μέλη να εφαρμόζουν έναν ή δύο μειωμένους συντελεστές που δεν μπορεί να είναι κατώτεροι του 5% και εφαρμόζονται σε έναν περιορισμένο κατάλογο παραδόσεων αγαθών και παροχών υπηρεσιών.

(2) Στην ανακοίνωσή της σχετικά με τους συντελεστές ΦΠΑ εκτός των κανονικών συντελεστών ΦΠΑ[5] προς το Συμβούλιο και το Ευρωπαϊκό Κοινοβούλιο το 2007, η Επιτροπή θεωρεί ότι ένα νέο νομικό πλαίσιο για μειωμένους συντελεστές φόρου προστιθέμενης αξίας (ΦΠΑ) θα πρέπει να οδηγεί στον εξορθολογισμό και απλούστευση του παρόντος συστήματος, χωρίς να θίγεται η δυνατότητα παροχής μεγαλύτερης ευελιξίας στα κράτη μέλη για την εφαρμογή μειωμένων συντελεστών, ιδίως σε υπηρεσίες που παρέχονται σε τοπικό επίπεδο. Ως αποτέλεσμα της εν λόγω ανακοίνωσης, ξεκίνησε ευρύς διάλογος στο Συμβούλιο, στο Ευρωπαϊκό Κοινοβούλιο καθώς και με άλλους ενδιαφερόμενους φορείς.

(3) Αν και ο εν λόγω διάλογος δεν έχει ακόμη ολοκληρωθεί, είναι ανάγκη να εξεταστούν ορισμένα επείγοντα και σημαντικά θέματα για να διασφαλιστεί η ισότιμη μεταχείριση των κρατών μελών καθώς και μεγαλύτερη διαφάνεια, συνεκτικότητα και εύρυθμη λειτουργία της εσωτερικής αγοράς. Ωστόσο, για να μην προκαταλάβουμε το αποτέλεσμα του εν εξελίξει διαλόγου, τα σχετικά μέτρα θα πρέπει να είναι περιορισμένα σε έκταση.

(4) Στην προαναφερθείσα ανακοίνωση, εξάγεται το συμπέρασμα ότι η εφαρμογή διαφορετικών συντελεστών ΦΠΑ σε υπηρεσίες που παρέχονται τοπικά δεν συνεπάγεται καμία ουσιαστική βλάβη για την ομαλή λειτουργία της εσωτερικής αγοράς. Συνεπώς, είναι σκόπιμο να επιτρέπεται στα κράτη μέλη να εφαρμόζουν μειωμένους συντελεστές ΦΠΑ σε υπηρεσίες όπως οι υπηρεσίες έντασης εργασίας που καλύπτονται από προσωρινές διατάξεις με λήξη ισχύος στο τέλος του 2010, υπηρεσίες σχετικές με τον τομέα της κατοικίας και την προσωπική φροντίδα και οι υπηρεσίες εστίασης. Οι αλλαγές αυτές θα παράσχουν τη δυνατότητα στα κράτη μέλη να εφαρμόζουν μειωμένους συντελεστές ΦΠΑ σε εργασίες ανακαίνισης και επισκευής που αποσκοπούν σε αυξημένη εξοικονόμηση και αποδοτικότητα ενέργειας.

(5) Κατά γενική αρχή, σε μια ενιαία συναλλαγή εφαρμόζεται ένας ενιαίος συντελεστής. Δεδομένου ότι τα αλκοολούχα ποτά εξαιρούνται ήδη από την κατηγορία των τροφίμων, το να επιτραπεί η εφαρμογή μειωμένων συντελεστών ΦΠΑ για τα αλκοολούχα ποτά υπό την κάλυψη των υπηρεσιών εστίασης και τροφοδοσίας θα δημιουργούσε ανακολουθίες και θα παρείχε δυνατότητες καταστρατήγησης. Είναι συνεπώς σκόπιμο να εξαιρεθούν τα ποτά αυτά από την εν λόγω κατηγορία..

(6) Είναι αναγκαίο να γίνουν κάποιες προσαρμογές ώστε να διασαφηνιστούν, να προσαρμοστούν στην τεχνική πρόοδο ή να αρθούν οι τρέχουσες ανακολουθίες. Ειδικότερα, με τις προσαρμογές αυτές θα πρέπει να δίδεται η δυνατότητα εφαρμογής μειωμένου συντελεστή ΦΠΑ σε όλα τα απορροφητικά προϊόντα υγιεινής (συμπεριλαμβανομένων των βρεφικών πανών) καθώς και σε ακουστικά βιβλία, CD, CD-ROM και κάθε άλλο υλικό υπόστρωμα που αναπαράγουν βασικά το ίδιο πληροφοριακό περιεχόμενο με τα έντυπα βιβλία.

(7) Στον κατάλογο των παραδόσεων προϊόντων και παροχών υπηρεσιών για τις οποίες υπάρχει η δυνατότητα εφαρμογής μειωμένου συντελεστή ΦΠΑ περιλαμβάνονται ορισμένες διατάξεις για παρεκκλίσεις που είναι παρωχημένες και οι οποίες θα πρέπει συνεπώς να απαλειφθούν.

(8) Η οδηγία 2006/112/ΕΚ θα πρέπει συνεπώς να τροποποιηθεί αναλόγως

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 2006/112/ΕΚ τροποποιείται ως εξής:

(1) Το άρθρο 101 καταργείται.

(2) Στο άρθρο 102, η πρώτη παράγραφος αντικαθίσταται από το ακόλουθο κείμενο:

"1. Τα κράτη μέλη μπορούν να εφαρμόζουν μειωμένο συντελεστή στην προμήθεια φυσικού αερίου, ηλεκτρικής ενέργειας και θερμότητας ή ψύξης μέσω δικτύων θέρμανσης ή ψύξης, υπό την προϋπόθεση ότι δεν προκαλείται κίνδυνος στρέβλωσης του ανταγωνισμού."

(3) Το κεφάλαιο 3 του τίτλου VIII καταργείται.

(4) Στο άρθρο 114 παράγραφος 1, το δεύτερο εδάφιο αντικαθίσταται από το ακόλουθο κείμενο:

"Τα κράτη μέλη του πρώτου εδαφίου μπορούν επίσης να εφαρμόζουν τον συντελεστή αυτό στα παιδικά ενδύματα και υποδήματα."

(5) Το άρθρο 115 αντικαθίσταται από το ακόλουθο κείμενο:

" Άρθρο 115

Τα κράτη μέλη τα οποία, την 1η Ιανουαρίου 1991, εφάρμοζαν μειωμένο συντελεστή στα παιδικά ενδύματα ή υποδήματα μπορούν να εξακολουθήσουν να εφαρμόζουν το συντελεστή αυτό στην προμήθεια αυτών των αγαθών ή υπηρεσιών[6].".

(6) Το άρθρο 116 καταργείται.

(7) Η παράγραφος 1 του άρθρου 117 καταργείται.

(8) Το άρθρο 123 καταργείται.

(9) Η παράγραφος 2 του άρθρου 125 καταργείται.

(10) Οι παράγραφοι 2, 3 και 4 του άρθρου 128 καταργούνται.

(11) Το άρθρο 129 καταργείται.

(12) Το παράρτημα III τροποποιείται σύμφωνα με το παράρτημα της παρούσας οδηγίας:

(13) Το παράρτημα IV καταργείται.

Άρθρο 2

Τα κράτη μέλη κοινοποιούν αμέσως στην Επιτροπή το κείμενο των νομοθετικών, κανονιστικών και διοικητικών διατάξεων που θεσπίζουν στον τομέα που διέπεται από την παρούσα οδηγία καθώς και πίνακα αντιστοιχίας των εν λόγω διατάξεων με τις διατάξεις της παρούσας οδηγίας.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την 1η Ιανουαρίου 2011.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Το παράρτημα ΙΙΙ της οδηγίας 2006/112/ΕΚ τροποποιείται ως ακολούθως:

(1) Τα σημεία (3) και (4) αντικαθίστανται από το ακόλουθο κείμενο:

"(3) τα φαρμακευτικά προϊόντα που χρησιμοποιούνται συνήθως για θεραπευτική αγωγή, για την πρόληψη ασθενειών και για ιατρικούς ή κτηνιατρικούς σκοπούς, συμπεριλαμβανομένων των προϊόντων που χρησιμοποιούνται για σκοπούς αντισύλληψης και των απορροφητικών προϊόντων υγιεινής,

(4) ο ιατρικός εξοπλισμός, τα βοηθητικά όργανα και οι άλλες συσκευές που χρησιμοποιούνται συνήθως για την ανακούφιση ή την αντιμετώπιση αναπηριών, εφόσον προορίζονται αποκλειστικά για προσωπική χρήση από αναπήρους, και οι συσκευές και ο ηλεκτρικός, ηλεκτρονικός ή άλλος εξοπλισμός και μέσα μεταφοράς, που είναι ειδικά σχεδιασμένα ή προσαρμοσμένα για χρήση από αναπήρους, καθώς και η χρηματοδοτική μίσθωση ή μίσθωση και η επισκευή των εν λόγω προϊόντων,

(2) Παρεμβάλλεται το ακόλουθο σημείο (4α)

"(4α) τα παιδικά καθίσματα για αυτοκίνητα,"

(3) Το σημείο (6) αντικαθίσταται από το ακόλουθο κείμενο:

"(6) η προμήθεια, συμπεριλαμβανομένου του χρησιδανεισμού από βιβλιοθήκες, βιβλίων (στα οποία περιλαμβάνονται τα παντός είδους φυλλάδια, έντυπα και παρόμοιο έντυπο υλικό, τα παιδικά εικονογραφημένα βιβλία και τετράδια ιχνογραφίας και χρωματισμού, οι έντυπες ή χειρόγραφες μουσικές παρτιτούρες, οι χάρτες και οι υδρογραφικοί ή παρόμοιοι χάρτες, καθώς και ακουστικά βιβλία, CD, CD-ROM ή κάθε άλλο παρόμοιο υλικό υπόστρωμα, που αναπαράγουν βασικά το ίδιο πληροφοριακό περιεχόμενο με τα έντυπα βιβλία), εφημερίδων και περιοδικών, εκτός από υλικό που προορίζεται αποκλειστικά ή κατά κύριο λόγο για διαφημιστικούς σκοπούς,".

(4) Τα σημεία (8), (9) και (10) αντικαθίστανται από το ακόλουθο κείμενο:

"(8) οι ραδιοτηλεοπτικές εκπομπές,

(9) η παροχή υπηρεσιών από συγγραφείς, συνθέτες και καλλιτέχνες-ερμηνευτές, συμπεριλαμβανομένων και εκείνων που αμείβονται μέσω των δικαιωμάτων τους,

(10) η προμήθεια και η κατασκευή κατοικιών,"

(5) Παρεμβάλλεται το ακόλουθο σημείο (10α):

"(10α) η παροχή υπηρεσιών ανακαίνισης, επισκευής, μετασκευής, συντήρησης και καθαρισμού κατοικιών, χώρων λατρείας και πολιτιστικής κληρονομιάς καθώς και ιστορικών μνημείων αναγνωρισμένων από το ενδιαφερόμενο κράτος μέλος,".

(6) Παρεμβάλλεται το ακόλουθο σημείο (12α):

"(12α) η παροχή υπηρεσιών εστίασης και τροφοδοσίας, με εξαίρεση την προμήθεια αλκοολούχων ποτών,".

(7) Τα σημεία (16), (17) και (18) αντικαθίστανται από το ακόλουθο κείμενο:

"(16) η παροχή υπηρεσιών εκφοράς και καύσης νεκρών. καθώς και η προμήθεια των σχετικών ειδών,

(17) η παροχή υπηρεσιών ιατρικής και οδοντιατρικής φροντίδας καθώς και λουτροθεραπείας, εφόσον οι υπηρεσίες αυτές δεν απαλλάσσονται δυνάμει του άρθρου 132 παράγραφος 1 στοιχεία β) έως ε),

(18) η παροχή υπηρεσιών οδοκαθαρισμού, καθαρισμού και ανακύκλωσης υδατικών αποβλήτων, αποκομιδής απορριμμάτων και λυμάτων και επεξεργασίας αποβλήτων, ή ανακύκλωσης αποβλήτων καθώς και υπηρεσιών που αποσκοπούν στην επαναχρησιμοποίησή τους.".

(8) Προστίθενται τα ακόλουθα σημεία (19) έως (23):

"(19) η παροχή υπηρεσιών κηπουρικής ή διαμόρφωσης κήπων και η συντήρηση κήπων,

(20) οι μικροεπισκευές κινητών υλικών περιουσιακών στοιχείων, συμπεριλαμβανομένων ποδηλάτων και τρικύκλων κάθε είδους, με την εξαίρεση όλων των υπόλοιπων μέσων μεταφοράς,

(21) οι υπηρεσίες καθαρισμού και συντήρησης κινητών υλικών περιουσιακών στοιχείων,

(22) η παροχή υπηρεσιών οικιακής φροντίδας, όπως η παροχή βοήθειας και η φροντίδα παιδιών, ηλικιωμένων, ασθενών ή αναπήρων,

(23) οι υπηρεσίες ατομικής περιποίησης όπως εκείνες που παρέχονται σε κομμωτήρια και σε ινστιτούτα ατομικού καλλωπισμού.»

[1] EE C , , σ. .

[2] ΕΕ C , , σ. .

[3] ΕΕ C , , σ. .

[4] ΕΕ L 347 της 11.12.2006, σ. 1. Οδηγία όπως τροποποιήθηκε τελευταία με την οδηγία 2008/8/ΕΚ (ΕΕ L 44 της 20.2.2008, σ. 11).

[5] COM(2007) 380 τελικό της 5ης Ιουλίου 2007

[6] ΣΜ: οι υπηρεσίες αφαιρέθηκαν από το άρθρο αυτό. Επομένως, η αναφορά ‘ή υπηρεσιών’ που παρέμεινε και στο παρόν από την αρχική διατύπωση θα πρέπει να αφαιρεθεί για να μην προκαλεί σύγχυση